Diari Oficial de la Generalitat Valenciana


Sumari del DOGV 4608, del 15-10-2003 (2003/10731)

RESOLUCIÓ de 7 d'octubre de 2003, de la Direcció General de Personal Docent de la Conselleria de Cultura, Educació i Esport, per la qual es convoca procediment d'adscripció en els cossos de catedràtics i professors d'Ensenyament Secundari i professors tècnics de Formació Professional als llocs de treball dels instituts i seccions d'Educació Secundària.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4608

Data del DOGV
:   15-10-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/10046


Data del document
:   07-10-2003

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * concurs administratiu
    * ensenyament professional
    * personal docent
    * ensenyament primari
    * qualificació del personal
    * ensenyament secundari
    * formació professional

RESOLUCIÓ de 7 d'octubre de 2003, de la Direcció General de Personal Docent de la Conselleria de Cultura, Educació i Esport, per la qual es convoca procediment d'adscripció en els cossos de catedràtics i professors d'Ensenyament Secundari i professors tècnics de Formació Professional als llocs de treball dels instituts i seccions d'Educació Secundària. [2003/F10831]
  
La disposició transitòria primera de l'Orde d'1 de juliol de 2002, de la Conselleria de Cultura i Educació, modificada per Orde de 26 de juny de 2003 (correcció d'errades en DOGV de 24 de juliol), per la qual es regula l'adscripció i els desplaçaments per modificació de les plantilles docents dels cossos de professors d'Ensenyament Secundari, professors tècnics de Formació Professional i dels cossos que impartixen ensenyaments de règim especial, preveu la realització d'un procés d'adscripció durant el curs escolar 2003/2004.
  
En la tramitació d'esta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal de les Administracions Públiques.
  
De conformitat amb la disposició més amunt esmentada i la disposició addicional segona de la mencionada Orde d'1 de juliol de 2002, esta Direcció General ha resolt:
  
Convocar procediment d'adscripció referit al seu àmbit territorial d'acord amb les bases següents:
  
Primera
  
Els llocs de treball objecte d'adscripció són els corresponents als cossos de catedràtics i professors d'Ensenyament Secundari i professors tècnics de Formació Professional existents en les plantilles publicades per Resolució de 6 d'octubre de 2003, del director general de Personal Docent.
  
Primera fase: adscripció a centre
  
Segona
  
Per part de cada direcció territorial es notificarà a cada centre:
  
a) Relació de funcionaris amb destinació definitiva en el centre que queden adscrits automàticament en el centre, en el cas d'aquelles especialitats en què el nombre de funcionaris amb destinació definitiva és igual o inferior al nombre de llocs de treball determinats en la plantilla del centre.
  
b) Relació, si és procedent, de funcionaris amb destinació definitiva en el centre que han de participar en el procediment d'adscripció, en el cas d'aquelles especialitats en què el nombre de funcionaris amb destinació definitiva és superior al nombre de llocs de treball determinats en la plantilla del centre.
  
c) Relació total de llocs de treball corresponents al centre.
  
Tercera
  
Rebudes en el centre les relacions establides en la base anterior i en el cas que hi haguera funcionaris sense adscripció automàtica segons l'apartat b) de la base segona, la direcció del centre reunirà el dia 27 d'octubre de 2003 els funcionaris dels departaments de les especialitats afectades a fi que en cada una d'elles queden adscrits tants funcionaris com llocs de treball existents. Amb este fi se seguiran successivament els criteris següents:
  
1. Acord dels funcionaris afectats.
  
2. Si no existix acord perquè el nombre de funcionaris que sol·liciten quedar sense adscripció és major que la diferència entre el nombre de funcionaris de carrera amb destinació definitiva i el nombre de llocs que determina la plantilla, en la corresponent especialitat, la prioritat per a quedar sense adscripció vindrà determinada per l'aplicació successiva dels criteris següents:
  
a) Major temps de servicis efectius com a funcionari de carrera del cos al qual pertanga cada funcionari.
  
b) Major antiguitat amb destinació definitiva ininterrompuda en la plaça.
  
c) Any menys recent d'ingrés en el cos.
  
d) Pertànyer al cos de catedràtics d'Ensenyament Secundari.
  
e) Major puntuació obtinguda en el procediment selectiu d'ingrés en el cos.
  
3. Si no existix acord perquè el nombre de funcionaris que sol·liciten quedar sense adscripció és menor que la diferència entre el nombre de funcionaris de carrera amb destinació definitiva i el nombre de llocs que determina la plantilla, en la corresponent especialitat, es determinarà qui queda sense adscripció d'acord amb els criteris següents:
  
a) Menor temps de servicis efectius com a funcionari de carrera del cos a què pertanga cada funcionari.
  
b) Menor antiguitat ininterrompuda com a definitiu en la plaça.
  
c) Any més recent d'ingrés en el cos.
  
d) No pertànyer al cos de catedràtics d'Ensenyament Secundari.
  
e) Menor puntuació obtinguda en el procediment selectiu d'ingrés en el cos.
  
Els funcionaris que queden sense adscripció podran sol·licitar l'adscripció a la resta de llocs del centre d'acord amb el que establix la base següent. A tal efecte podran sol·licitar des d'eixa data habilitacions transitòries que pogueren correspondre'ls, en les condicions determinades en l'Orde de 30 de setembre de 2003, de la Conselleria de Cultura, Educació i Esport.
  
Els funcionaris que tenen destinació en un centre per desglossament, desdoblament, transformació total o parcial d'un altre o altres centres, transformació de l'especialitat a què corresponga el lloc o integració en un altre, se'ls computarà en l'antiguitat com a definitius la referida al seu centre d'origen.
  
No podran quedar sense adscripció, en aplicació dels criteris anteriors, els funcionaris procedents del cos de catedràtics numeraris de Batxillerat que tinguen destinació definitiva en la plaça amb anterioritat a l'entrada en vigor de la LOGSE.
  
Quarta
  
Els funcionaris no adscrits podran voluntàriament sol·licitar els llocs que quedaren vacants en el centre, sempre que compten amb l'especialitat o l'habilitació transitòria corresponent, per a la qual cosa la direcció del centre convocarà abans del dia 21 de novembre de 2003 els funcionaris afectats, i els adscriurà de conformitat amb l'orde successiu de prioritat següent:
  
1. Ser titular de l'especialitat corresponent.
  
2. Tindre l'habilitació transitòria obtinguda per titulació i experiència.
  
3. Tindre l'habilitació transitòria obtinguda per titulació.
  
4. Tindre l'habilitació transitòria obtinguda per experiència.
  
En el cas de concórrer més d'un sol·licitant en un lloc de treball amb el mateix orde de prioritat, s'aplicaran els criteris del punt 2 de la base tercera.
  
Així mateix, es podran adscriure als llocs de treball prevists en l'apartat 2 de la disposició transitòria primera de l'Orde d'1 de juliol de 2002, de la Conselleria de Cultura i Educació, sempre que els sol·licitants siguen titulars de les especialitats del lloc o titulars d'una d'elles i habilitats transitòriament per l'altra. En el cas de concórrer més d'un sol·licitant, s'aplicaran els criteris del punt 2 de la base tercera.
  
Cinquena
  
Els funcionaris que no queden adscrits en esta fase de centre hauran d'optar per adquirir la condició de pèrdua provisional de destinació i, voluntàriament, la de suprimits en el seu centre d'origen; en este últim cas hauran de participar obligatòriament en la fase de localitat.
  
Sisena
  
La direcció del centre exposarà abans del dia 24 de novembre de 2003 al tauler d'anuncis del centre, d'acord amb el models inclosos com a annex a la present resolució, les relacions següents:
  
a) Relació de funcionaris adscrits en el centres.
  
b) Relació de funcionaris amb destinació definitiva no adscrits amb la condició de pèrdua provisional de destinació.
  
c) Relació de funcionaris amb destinació definitiva no adscrits amb la condició de suprimits.
  
d) Relació de vacants a incloure en la fase següent d'adscripció.
  
Així mateix, el director del centre farà arribar el mateix dia a la direcció territorial corresponent les anteriors relacions en els termes exposats.
  
Segona fase: adscripció a localitat
  
Setena
  
En esta fase hauran de participar, per les especialitats de què són titulars, amb caràcter obligatori els funcionaris no adscrits en la fase anterior que tinguen la condició de suprimits i els funcionaris amb la condició de suprimits per tancament definitiu del centre en què tingueren la destinació definitiva, així com aquells amb la condició de suprimits per execució de sentència o recurs administratiu.
  
Els funcionaris amb pèrdua provisional de destinació podran optar voluntàriament en esta fase a places vacants de les seues especialitats, o al contrari romandre en esta situació per un temps màxim de quatre anys, amb possibilitat de retornar al seu centre amb ocasió de vacant, transcorreguts estos anys adquiriran automàticament la condició de suprimits.
  
En esta fase es proveiran els llocs de treball que queden per adscriure en la localitat una vegada resolta la fase anterior.
  
Els participants s'ordenaran en dos grups, en primer lloc els funcionaris suprimits i a continuació els funcionaris amb pèrdua provisional de destinació. Dins de cada grup s'ordenaran pels criteris establits en el punt 2 de la base tercera, referit a localitat. L'antiguitat en la localitat vindrà determinada per la suma dels temps de servicis prestats, de forma ininterrompuda, en els centres pertanyents a la localitat com a funcionaris de carrera amb destinació definitiva.
  
Huitena
  
Les direccions territorials confeccionaran les llistes següents:
  
a) Vacants referides a la localitat.
  
b) Funcionaris suprimits ordenats segons els criteris de la base anterior.
  
c) Funcionaris amb pèrdua provisional de destinació ordenats segons els criteris de la base anterior.
  
Seguidament procediran a la convocatòria d'acte públic en què es realitzarà:
  
1. L'adscripció voluntària dels funcionaris suprimits per les seues especialitats als llocs vacants segons l'orde establit en la base setena.
  
2. En cas de quedar llocs vacants en alguna especialitat i funcionaris suprimits sense adscripció de dites especialitats, es procedirà a l'adscripció obligatòria aplicant el criteri invers a l'utilitzat en l'apartat anterior.
  
3. L'adscripció voluntària dels funcionaris amb pèrdua provisional de destinació per les seues especialitats als llocs vacants segons l'orde establit en la base setena.
  
Novena
  
Una vegada realitzada l'adscripció, les direccions territorials faran públiques als seus taulers d'anuncis les relacions següents:
  
a) Relació de funcionaris amb especificació de la destinació adjudicada.
  
b) Relació de llocs de treball vacants.
  
c) Relació de funcionaris suprimits i amb pèrdua provisional de destinació sense adscripció.
  
Tercera fase: adscripció a zona
  
Deu
  
En esta fase podran participar voluntàriament, per les especialitats de què són titulars, els altres funcionaris no adscrits en la fase anterior.
  
Participaran també els qui tinguen la condició de suprimits o amb pèrdua provisional de destinació procedents dels centres docents integrats en el Complex Educatiu de Xest. La seua participació serà forçosa en la zona que a la seua localitat correspon, i voluntària en totes les altres de la província de València per les quals opten.
  
En esta fase es proveiran els llocs de treball que queden per adscriure en cada zona una vegada resolta la fase anterior.
  
Els criteris d'ordenació dels participants seran els establits en la base setena referit a zona. L'antiguitat en la zona vindrà determinada per la suma dels temps de servicis prestats, de forma ininterrompuda, en els centres pertanyents a la zona, com a funcionaris de carrera amb destinació definitiva.
  
L'antiguitat en la zona dels professors procedents dels centres docents integrats en el Complex Educatiu de Xest en zona distinta a la corresponent a la localitat, serà la mateixa que els corresponga a la seua pròpia zona.
  
Onze
  
Les direccions territorials confeccionaran les llistes següents:
  
a) Vacants referides a la zona.
  
b) Funcionaris participants ordenats segons els criteris de la base anterior.
  
Seguidament procediran a la convocatòria d'acte públic en què es realitzarà:
  
1. L'adscripció voluntària dels funcionaris suprimits per les seues especialitats als llocs vacants segons l'orde establit en la base deu.
  
2. L'adscripció voluntària dels funcionaris amb pèrdua provisional de destinació per les seues especialitats als llocs vacants segons l'orde establit en la base deu.
  
3. En cas de quedar llocs vacants en la zona corresponent al Complex Educatiu de Xest en alguna especialitat, i funcionaris procedents d'este complex de dites especialitats sense adscripció segons els órdens primer i segon anteriors, es procedirà a la seua adscripció obligatòria aplicant el criteri invers a l'utilitzat en l'apartat anterior.
  
Dotze
  
Una vegada realitzada l'adscripció, les direccions territorials faran públiques als seus taulers d'anuncis les relacions següents:
  
a) Relació de funcionaris amb especificació de la destinació adjudicada.
  
b) Relació de llocs de treball vacants.
  
c) Relació de funcionaris sense adscripció.
  
Quarta fase: adscripció a província
  
Tretze
  
En esta fase podran participar, per les especialitats de les quals són titulars, amb caràcter voluntari els funcionaris no adscrits en la fase anterior.
  
En esta fase es proveiran els llocs de treball que queden per adscriure en la província una vegada resolta la fase anterior.
  
Els criteris d'ordenació dels participants seran els establits en el punt 2 de la base tercera, referit a província. L'antiguitat en la província vindrà determinada per la suma dels temps de servicis prestats, de forma ininterrompuda, en els centres pertanyents a la província, com a funcionaris de carrera amb destinació definitiva.
  
Catorze
  
Les direccions territorials confeccionaran les llistes següents:
  
a) Vacants referides a la província.
  
b) Funcionaris participants ordenats segons els criteris de la base anterior.
  
Seguidament procediran a la convocatòria d'acte públic en què es realitzarà l'adscripció voluntària dels funcionaris participants per les seues especialitats als llocs vacants segons l'orde establit en la base anterior.
  
Una vegada realitzada l'adscripció, les direccions territorials faran públiques als seus taulers d'anuncis les relacions següents:
  
a) Relació de funcionaris amb especificació de la destinació adjudicada.
  
b) Relació de llocs de treball vacants.
  
c) Relació de funcionaris sense adscripció.
  
Cinquena fase: adscripció a comunitat
  
Quinze
  
En esta fase podran participar, per les especialitats de què són titulars, amb caràcter voluntari els funcionaris no adscrits en la fase anterior.
  
En esta fase es proveiran els llocs de treball que queden per adscriure en la comunitat una vegada resolta la fase anterior.
  
Els criteris d'ordenació dels participants seran els establits en el punt 2 de la base tercera, referit a comunitat. L'antiguitat en la comunitat vindrà determinada per la suma dels temps de servicis prestats, de forma ininterrompuda, en els centres dependents de la Generalitat Valenciana com a funcionaris de carrera amb destinació definitiva.
  
Setze
  
La Direcció General de Personal Docent confeccionarà les llistes següents:
  
a) Vacants referides a la comunitat.
  
b) Funcionaris participants ordenats segons els criteris de la base anterior.
  
Seguidament procediran a la convocatòria d'acte públic en què es realitzarà l'adscripció voluntària dels funcionaris participants per les seues especialitats als llocs vacants segons l'orde establit en la base anterior.
  
Una vegada realitzada l'adscripció, es faran públiques als taulers d'anuncis de les direccions territorials les relacions següents:
  
a) Relació de funcionaris amb especificació de la destinació adjudicada.
  
b) Relació de llocs de treball vacants.
  
c) Relació de funcionaris sense adscripció.
  
Sisena fase: adscripció a localitat i zona amb habilitació transitòria
  
Dèsset
  
En esta fase podran participar, per les habilitacions transitòries, amb caràcter voluntari els funcionaris no adscrits en la fase anterior.
  
En esta fase es proveiran els llocs de treball que queden per adscriure en les respectives localitats o zones una vegada resolta la fase anterior.
  
Els criteris d'ordenació dels participants seran els establits en la base quarta i, si és procedent, en el punt 2 de la base tercera, referits respectivament a localitat o zona.
  
Díhuit
  
La Direcció General de Personal Docent confeccionarà les llistes següents:
  
a) Vacants referides a les respectives localitats i zones.
  
b) Funcionaris participants ordenats segons els criteris de la base anterior.
  
Seguidament procediran a la convocatòria d'acte públic en què es realitzarà l'adscripció voluntària dels funcionaris participants per les seues habilitacions transitòries als llocs vacants, començant per les localitats i continuant per les zones segons l'orde establit en la base anterior.
  
Una vegada realitzada l'adscripció, es faran públiques als taulers d'anuncis de les direccions territorials les relacions següents:
  
a) Relació de funcionaris amb especificació de la destinació adjudicada.
  
b) Relació de llocs de treball vacants.
  
c) Relació de funcionaris sense adscripció.
  
Normes finals
  
Dènou
  
Finalitzades les fases de localitat, zona, província i comunitat, la direcció territorial corresponent dictarà resolució d'adscripció i la notificarà a l'interessat.
  
Els funcionaris que queden sense adscripció adquiriran la condició de pèrdua provisional de destinació i, voluntàriament, la de suprimit en el seu centre d'origen, i estaran a allò que s'ha disposat per a la respectiva situació en els articles 5 i 6 de l'Orde d'1 de juliol de 2002, de la Conselleria de Cultura i Educació, modificada per Orde de 26 de juny 2003.
  
Vint
  
Contra les resolucions d'adscripció de les direccions territorials de Cultura, Educació i Esport podrà interposar-se recurs d'alçada davant el director general de Personal Docent en el termini d'un mes a comptar des del sendemà de la seua notificació.
  
Els afectats pel procediment podran formular al·legacions, en qualsevol fase d'este, que hauran de ser tingudes en consideració pel centre o la direcció territorial corresponent, segons la fase en què es trobe la tramitació, en els tràmits successius regulats en la present resolució.
  
Vint-i-una
  
L'adscripció als llocs de treball obtinguts en qualsevol de les fases del procés que regula esta resolució tindrà caràcter de destinació definitiva i serà irrenunciable, adquirint efectes d'1 de setembre de 2004.
  
No es voran afectats en cap de les fases del procediment que es regula en la present resolució, els funcionaris amb destinació definitiva que en la mencionada data tinguen complida l'edat de jubilació forçosa sense possibilitat de prolongació voluntària.
  
L'adscripció als llocs de treball obtinguts en qualsevol de les fases del procés que regula esta resolució no es considera canvi de destinació a efecte de participar en futurs concursos de provisió de llocs de treball.
  
Vint-i-dos
  
Els funcionaris adscrits a llocs de treball de centres, el funcionament dels quals no estiga previst a l'inici del curs 2004/2005, adquiriran la condició de desplaçats prevista en l'article 5.3 de l'Orde d'1 de juliol de 2002, de la Conselleria de Cultura i Educació, i romandran en tal situació fins a l'efectiva posada en funcionament del lloc de treball.
  
Vint-i-tres
  
Els funcionaris afectats pel procediment que es regula en la present resolució que per motius justificats no pogueren comparéixer personalment quan foren convocats als actes d'adscripció en qualsevol de les seues fases, ho podran realitzar per escrit o designar una altra persona perquè actue en el seu nom.
  
Vint-i-quatre
  
Als efectes del procediment regulat en esta resolució, els servicis efectius i l'antiguitat en el cos s'entendran referits tant als acumulats en el cos de catedràtics d'Ensenyament Secundari, com als acumulats en el cos de professors d'Ensenyament Secundari.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé, cabrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el director general de Personal Docent de la Conselleria de Cultura, Educació i Esport en el termini d'un mes a comptar des del sendemà de la seua notificació.
  
b) El recurs contenciós administratiu haurà de plantejar-se, a la seua elecció, davant el jutjat contenciós administratiu en la circumscripció del qual tinga el recurrent el seu domicili o es trobe la seu de l'òrgan autor d'este acte, en el termini de dos mesos a comptar des del sendemà de la seua notificació.